Europese rugby: Ulster glip by die agterdeur in(Foto: Ulster) Die Verenigde Rugbykampioenskap is reeds by die halfpadmerk en dit stuur weer op ŉ tweestryd tussen spanne van Ierland en Suid-Afrika af met die vier Walliese en twee Italiaanse spanne wat aan die agterspeen suig en die twee Skotse spanne wat dalk die pretbederwers kan wees. Leinster gee ná nege wedstryde weer die toon aan en is die enigste onoorwonne span. Dié Ierse pasaangeër het 43 punte en is vier punte voor die Stormers (39), wat die Bulls (vierde met 34 punte) uit die tweede plek gedruk het ná Vrydagaand se bonuspuntsege van 37-27 in Kaapstad. Die Bulls het boonop tien wedstryde gespeel en is op 34 punte een punt agter UIster (derde met 35 punte). Die Bulls is tien punte voor die Glasgow Warriors (vyfde met 24 punte) wat Edinburgh Rugby Vrydagaand met 16-10 getroef het. Die Sharks, ná hul sege van 37-10 oor die Lions in Durban, het ook 24 punte, maar het net agt wedstryde gespeel. Die Lions en Edinburgh het ook 24 punte en is onderskeidelik sewende en agtste volgens hul punteverskille. Net soos die twee Suid-Afrikaanse derbies wat Vrydagaand beslis is, het daar ook groot belangstelling in Ierland geheers vir die kragmeting tussen Ulster en Connacht, asook die Skotse derby tussen die Glasgow Warriors en Edinburgh. Ulster, wat sonder Duane Vermeulen moes klaarkom, het Connacht in Galway met 22-20 geklop. Connacht was in die laaste minuut nog met 20-15 voor, maar Ulster se Adam Byrne het ŉ doodsnikdrie gedruk met Jack Carty wat met die doelskop geslaag het om die besoekers van Belfast die oorwinningspyp te laat rook. Glasgow, wat deur Franco Smith afgerig word, het Edinburgh in die Scotstoun-stadion in Glasgow met 16-10 verslaan. Dit was die 150ste wedstryd tussen dié twee spanne om die 1872-beker. Hulle speel aanstaande naweek weer teen mekaar in die oudste derby in wêreldrugby om te bepaal watter span die spogregte het. * In die Engelse Premierliga het die ongedissiplineerde London Irish, wat verlede week met 34-14 deur die Stormers in die Europese Kampioenebeker-reeks geklop is, verras toe dié span Saracens met 29-20 verslaan het. Dit was Saracens se eerste nederlaag in dié seisoen se Engelse Premierliga. Die wedstryd is deur gemene spel ontsier en London Irish moes in ŉ stadium met net 12 spelers klaarkom nadat Adam Coleman ŉ rooi kaart gekry het en Rob Simmons en Rory Simmons geel kaarte gekry het. Gelukkig vir die Exiles is die Saracens se Ben Earl ook met ŉ rooi kaart gestraf. Elders het die Newcastle Falcons verras toe hulle die Sale Sharks, gelaai met die drie Du Preez-broers, asook JP du Preez en Akker van Merwe, met 20-14 geklop het. Snaps tonight ???? pic.twitter.com/4c9Goh2iy9 — Ulster Rugby (@UlsterRugby) December 23, 2022 Ending the year with a W ???? pic.twitter.com/HhN3COxKQ0 — Ulster Rugby (@UlsterRugby) December 23, 2022